**RAPORT DE ACTIVITATE PENTRU ANUL 2022 -**

**RESORT: BIBLIOTECA BAROULUI BUCUREȘTI**

***AV. VICTOR ANAGNOSTE***

Biblioteca Baroului București *Av. Victor Anagnoste* este o structură documentară specializată în domeniul juridic, axată pe oferirea de servicii de informare și de cercetare documentară, precum și pe susținerea pregătirii profesionale permanente a publicului său țintă, constituit din avocați înscriși în Baroul București, respectiv în Baroul Ilfov, dar și din cititorii săi externi – avocați ai altor barouri din țară (inclusiv cursanți ai I.N.P.P.A.), magistrați, consilieri juridici, experți și studenți, conform Regulamentului de organizare și funcționare a bibliotecii, aprobat prin Hotărârea Consiliului Baroului nr. 6 bis/21.04.2015.

Colecțiile sale biblioteconomice, deși cu profil preponderent juridic, înglobează și lucrări din domeniile literaturii beletristice, artei, istoriei și politicii. Fondul juridic este împărțit pe criteriul cronologic (fond juridic vechi, cu publicații tipărite până în anul 1950 și fond uzual) și pe criteriul tematic, acoperind abordări doctrinare și jurisprudențiale apărute sub formă de tratate, cursuri, monografii, periodice juridice și culegeri de practică judiciară.

Sub coordonarea responsabililor de resort Prodecan Av. Cătălin-Daniel Fenechiu, Av. Petruț Ciobanu, Av. Iosif Friedmann-Nicolescu, Av. Aurel Ciobanu, Av. Vasile Nemeș și Av. Petre Piperea, activitatea bibliotecii este centrată pe modulele: **achiziția de publicații**, **prelucrarea documentelor**, **gestionarea fondului de carte**, **comunicarea documentelor** și **catalogarea informatică**.

***Achiziția de carte juridică prin cumpărare*** a fost făcută în anul 2022 preponderent direct de la editurile partenere, dar și din librărie, cu discount, în baza unor reduceri de 20% până la 40% din prețul uzual de vânzare. În procesul de selecție, au fost avute în vedere noutățile editoriale de profil, solicitările utilizatorilor de bibliotecă, necesitățile informaționale ale bibliotecii raportate la spațiul disponibil și posibilitatea de completare retrospectivă a colecțiilor.

**Dintre lucrările cumpărate, amintim câteva titluri, considerate de referință:**

1. Bogdan Dumitru Moloman, Lazăr-Ciprian Ureche – *Codul civil: comentarii, explicații, jurisprudență. Cartea a II-a: Despre familie: Art. 258-534*, ed. 2, București: Editura Universul Juridic, 2022;
2. Cătălin-Silviu Săraru – *Tratat de contencios administrativ*, București: Editura Universul Juridic, 2022;
3. Costel Gîlcă – *Codul muncii: comentat și adnotat. Vol. 1: Art. 1-110. Vol. 2: Art. 111-281*, București: Rosetti International, 2022;
4. Cristian Duțescu – *Teoria generală a bunurilor*, București: Editura Universul Juridic, 2022;
5. Cristian Gheorghe, Ioana Andreea Gheorghe – *Piața de capital: instituții juridice, participanții, protecția investitorilor*, București: Editura Universul Juridic, 2022;
6. Dan Țop – *Tratat de dreptul muncii: doctrină și jurisprudență*, ed. 4, București: Editura Universul Juridic, 2022;
7. Daniela Dediu – *Mandatul european de arestare*, București: Editura Universul Juridic, 2021;
8. Emilian Duca – *Codul fiscal* [și] *Codul de procedură fiscală: comentat și adnotat cu legislație secundară și complementară, jurisprudență și norme metodologice*, București: Editura Universul Juridic, 2022;
9. Florin Ludușan – *Clauza penală în noul Cod civil*, ed. 2, București: Editura Universul Juridic, 2022;
10. Gabriela Bogasiu – *Legea contenciosului administrativ: comentată și adnotată: cuprinde legislație, jurisprudență și doctrină*, ed. 5, București: Editura Universul Juridic, 2022;
11. Georgiana Bodoroncea – *Corupția: infracțiuni de corupție, infracțiuni asimilate faptelor de corupție*, București: Editura C. H. Beck, 2022;
12. Ioan Leș – *Codul de procedură civilă: comentariu pe articole*, ed. 3, București: Editura C. H. Beck, 2022;
13. Ioan Popa – *Drept civil: moșteniri și liberalități*, ed. 2, București: Editura Solomon, 2022;
14. Ion Neagu. Mircea Damaschin – *Tratat de procedură penală: partea generală* [și] *partea specială*, ed. 4, București: Editura Universul Juridic, 2022;
15. [Iosif R. Urs](https://www.ujmag.ro/autori/urs-iosif-r), [Mircea Duțu](https://www.ujmag.ro/autori/dutu-mircea), [Corneliu Birsan](https://www.ujmag.ro/autori/birsan-corneliu), [Adrian Severin](https://www.ujmag.ro/autori/adrian-severin), [Nicolae Volonciu – *Enciclopedia juridică română. Vol. 2: D-E* [și] *Vol. 3: F-I*,](https://www.ujmag.ro/autori/nicolae-volonciu)  București: Editura Universul Juridic, 2021-2022;
16. Luminița Criștiu-Ninu – *Apelul în procesul penal*, București: Editura Universul Juridic, 2022;
17. Marian Nicolae – *Teoria recursului în casație: pentru recuperarea functiei naturale a Casației civile sau despre posibilitatea unei reforme imposibile*, București: Editura Solomon, 2022;
18. Mihail Udroiu – *Sinteze de drept penal: partea generală* [și] *partea specială. Vol. 1* [și] *2*, ed. 3, București: Editura C. H. Beck, 2022;
19. Mihail Udroiu – *Sinteze de procedură penală: partea generală* [și] *partea specială. Vol. 1* [și] *2*, ed. 3, București: Editura C. H. Beck, 2022;
20. Oliviu Puie – *Tratat teoretic și practic de contencios administrativ. Vol. 1, 2, 3*, ed. 2, București: Editura Universul Juridic, 2022;
21. Otilia Ghenici – *Căile extraordinare de atac în procesul penal*, București: Editura Universul Juridic, 2022;
22. Petruț Ciobanu – *Codul penal adnotat*, București: Rosetti International, 2022;
23. Smaranda Angheni – *Drept comercial*, ed. 2, București: Editura C. H. Beck, 2022;
24. Vasile Coman – *Spălarea banilor: practică judiciară comentată. Vol.1, 2, 3*, 2022, București: Editura Universul Juridic, 2022;
25. Viorel Terzea – *Codul insolvenței adnotat cu doctrină și jurisprudență: conține modificările aduse prin Legea nr. 216/2022*, București: Editura Universul Juridic, 2022;
26. Viorel Terzea – *Legile fondului funciar: comentarii și explicații*, ed. 5, București: Editura C. H. Beck, 2022 ș.a.

Achiziția**publicațiilor periodice** cu profil juridic a fost făcută prin contractarea cu un distribuitor de presă, la selecția acestuia avându-se în vedere posibilitatea de primire a tuturor titlurilor de interes, discount-ul oferit și acceptarea posibilității de plată după livrare. Respectând principiul coerenței fondului, pentru anul 2023 a fost contractat un număr de 27 de titluri – *Monitorul Oficial, Partea I* și revistele de specialitate: *Dreptul, Caiete de Drept Penal, Revista Română de Dreptul Afacerilor, Curierul Fiscal, Pandectele Române, Revista Română de Dreptul Proprietății Intelectuale, Revista Română de Jurisprudență, Revista Română de Dreptul Muncii, Curierul Judiciar, Buletinul Curților de Apel, Revista Română de Executare Silită*, *Studii și Cercetări Juridice, Revista de Dreptul Familiei, Revista Română pentru Protecția și Securitatea Datelor cu Caracter Personal, Revista Română de Drept Comercial, Noua Revistă de Drepturile Omului ș.a.*

O modalitate substanțială de dezvoltare a colecțiilor este reprezentată de primirea publicațiilor juridice în baza unor **contracte de sponsorizare**. Prin parteneriate devenite constante în ultimii ani, următoarele edituri cu profil juridic au sprijinit și în anul 2022 activitatea bibliotecii astfel:

* ***C.H. Beck***, prin contract de sponsorizare semnat inițial în luna septembrie a anului 2012, cu prelungiri succesive de câte un an, prin acte adiționale – livrează lunar toate lucrările de specialitate juridică din producția sa editorială, în câte un exemplar; totodată, această editură oferă bibliotecii un discount de 25% la cumpărarea directă de publicații apărute sub egida sa;
* ***Hamangiu***, în baza unui contract încheiat în octombrie 2012, cu durata inițială de un an și prelungiri tacite pe durate similare – livrează lunar, cu titlu gratuit, câte două exemplare din titlurile sale cu profil juridic;
* ***Solomon***, cu un contract încheiat în luna martie a anului 2017, cu durata de 2 ani și prelungiri tacite ulterioare de câte un an – oferă gratuit, în măsura disponibilității, câte un exemplar din titlurile apărute sub egida sa, cu excepția codurilor și a testelor-grilă; de asemenea, la cumpărarea directă, biblioteca beneficiază de reducere de 30% din prețul de pe copertă;
* ***Editura Universitară***, printr-un contract încheiat în luna martie a anului 2017, cu durata de 1 an și prelungiri prin acte adiționale pe durate similare – trimite periodic bibliotecii câte două exemplare din titlurile de carte juridică pe care le editează;
* ***Wolters Kluwer***, parte a grupului multinațional cu același nume – a reconfirmat pentru anul 2022 posibilitatea de accesare gratuită a soft-ului *iDrept* pentru Biblioteca Baroului, în paralel cu oferirea a trei licențe de utilizare gratuită a bazei de date *Sintact*, în cadrul Bibliotecii Electronice;
* ***Universul Juridic***, editură parteneră a Baroului București – a oferit Bibliotecii, începând cu anul 2016, beneficiul unei reduceri de 40% din prețul de copertă la achiziționarea directă a publicațiilor marcă-proprie, iar din anul 2019, posibilitatea consultării gratuite a platformei *Universul Juridic* și a *Revistei Universul Juridic*,publicată exclusiv în format electronic.

*Din punct de vedere statistic*, **în anul 2022 au fost înregistrate 1899 de unități de bibliotecă**, față de un număr de 1295 de publicații aferente anului anterior. După modalitatea de intrare în patrimoniul biblioteconomic, au fost înregistrate următoarele:

* 1086 lucrări provenite din **donații** de la societăți civile profesionale, instituții și persoane fizice;
* 339 de exemplare de carte și periodic provenite din **sponsorizări**, astfel: 200 de exemplare – de la Editura Hamangiu, 129 de exemplare – de la Editura C.H. Beck și 10 exemplare – de la Editura Solomon. Substanțiale ca formă de sprijin, dar și prin oferirea constantă de informație de actualitate, sponsorizările cu carte juridică primite în anul 2022, au totalizat, conform valorii de vânzare în librărie, suma de 30985.7 lei.
* 271 de exemplare achiziționate prin **cumpărare** **directă**; pentru această categorie de achiziție, a fost utilizat în anul 2022 un fond de 17266.56 lei, în timp ce valoarea acestor intrări de carte, conform prețului de vânzare în librării, este de 26767.68 lei; astfel, reducerile obținute de la editurile Universul Juridic, C.H. Beck și Solomon, precum și de la librăria-parteneră Moroșan-Nicora au reprezentat o economie de 9501.12 lei;
* 203 reviste juridice intrate prin **abonament**, adițional celor 1282 de numere ale *Monitorului Oficial al României, Partea I*, primit în câte două exemplare.

***Prelucrarea colecțiilor de bibliotecă*** a implicatactivități de înregistrare, catalogare și cotare – în format tradițional și electronic, de aranjare a cărților la raft pe criteriul domeniului de cunoaștere și al vechimii, activități de prezervare a fondului prin înlocuiri ale unor lucrări deteriorate cu exemplare similare în stare bună, de alcătuire și actualizare permanentă a unor instrumente de bibliotecă, precum table de materii ale periodicelor și mape de legislație pe domenii. Indiferent de vechimea și limba publicațiilor, **prelucrarea în sistem electronic a documentelor a totalizat în 2022 un număr de 4024 u.b.** introduse în soft-ul specializat.

***Activitatea de gestionare******biblioteconomică*** a vizat:

* solicitări de bugetare;
* negocieri și renegocieri contractuale și de discount la achiziție cu distribuitorul de abonamente, intermediari în vânzările de carte și cu deținători ai bazelor de date;
* menținerea legăturilor cu editorii, respectiv furnizorii de carte juridică;
* prospectarea pieței editoriale de profil, redactarea și înaintarea propunerilor de achiziție, lansarea comenzilor de achiziție și efectuarea demersurilor de plată;
* respectarea coerenței abonamentelor prin urmărirea permanentă a livrărilor, verificarea și corectarea avizelor și a facturilor;
* eficientizarea spațiului prin eliminarea publicațiilor redundante, conform criteriilor elaborate în anii anteriori;
* rezolvarea unor situații de împrumut neperformant prin înlocuiri cu lucrări similare provenite din donații.

***Comunicarea documentelor și a informațiilor*** către utilizatorii interni și externireprezintă principala preocupare a personalului arondat acestei structuri. În lipsa accesului liber la raft, serviciile de împrumut al publicațiilor, atât la sala de lectură, cât și la domiciliu, au la bază ghidarea utilizatorilor în regăsirea informației necesare, corectarea cererilor eronate sau incomplete și informarea cititorilor cu privire la noutățile juridice din domeniile legislativ, doctrinar și jurisprudențial.

Conform centralizării de date, **în cursul anului 2022 a fost înregistrat un număr de 2001 de împrumuturi la domiciliu**, față de 1956 de acte similare în 2021 și un număr de **3619 de solicitări pentru sala de lectură**,față de 3703, câte au fost însumate la sfârșitul anului 2021, în paralel cu un total de **845 de comunicări electronice**, incluzînd și transmiterea de informații doctrinare sau jurisprudențiale.

***Noutăți 2022***

În decursul anului 2022, Biblioteca

* a beneficiat de accesarea platformei *EBAS*, în care pot fi consultate toate cele șapte părți ale Monitorului Oficial și Bis-urile, *Monitorul Local*, *Buletinul Oficial al OSIM*, *Buletinul Procedurilor de Insolvență*, *Jurnalul Oficial al Uniunii Europene*, precum și jurisprudență: teritorială, de la ÎCCJ și europeană – CURIA și CEDO,
* printr-un nou contract de sponsorizare din partea R.A. Monitorul Oficial, a putut accesa în sistem monopost baza de date *Expert-Monitor*,
* a prelucrat biblioteconomic, integral sau parțial, prin înlocuiri, cu aproximativ 75% mai multe unități de bibliotecă față de anul anterior, în urma donațiilor primite,
* a procedat, pentru ergonomia spațiului de depozitare, la eliminarea unor exemplare redundante din colecțiile de legislație și periodic și a solicitat alocarea de spațiu suplimentar destinat depozitării și,
* simultan cu prelucrarea electronică a intrărilor de carte din fondul biblioteconomic uzual, a reusit introducerea în soft-ul specializat *OPTILib* a aproximativ 30% din fondul vechi de carte vecheromânească și străină, al celei de-a doua săli de lectură, cu coordonate bibliografice ca autor, titlu, ediție, loc de publicare, editură, an ori cuvânt-cheie, ce pot fi interogate de la distanță, prin modulul OPAC al catalogului electronic.

Totodată, prin ambientul său, Biblioteca a fost, în decursul anului 2022, **gazda unor evenimente** organizate de Baroul București ori în parteneriate:

* dezbaterile Prezidiului Adunării Generale Ordinare a AvocațilordinBaroul București, întrunit în luna martie și transmise în direct;
* primele trei ședințe de prezentare a modulelor *FAST*, în perioada 16-18 martie 2022, sub coordonarea responsabilului de proiect, doamna avocat Silvana-Mihaela Racoviceanu și cu participarea avocaților voluntari;
* cursul de pregătire profesională Cadrul legislativ pentru exercitarea libertăților religioase, ca expresie a libertății de gândire și de conștiință, într-o societate globală,susținut în luna mai decătre **domnul consilier av. Iosif Fridmann-Nicolescu**;
* conferința Jurisdicțiile offshore – paradisuri fiscale și spălarea banilor, al cărei lector a fost domnul **consilier av. Ion Ilie-Iordăchescu, avându-l ca invitat special pe domnul prof. univ.dr. av. Mihai Hotca, susținută în luna mai;**
* **conferința cu tema** Efectele deciziei Curții Constituționale a României privind prescripția specială a răspunderii penale, m**oderată de domnul consilier av. Mihnea-Octavian Stoica și prilejuită, în luna iunie, de Ziua Avocatului Român;**
* întâlnirea informală din luna iunie a delegaților Baroului la Congresul Avocaților;
* **sesiunea de pregătire profesională**din luna iulie, **cu tema** Eficientizarea activității avocatului în procesul penal, în care **domnul consilier av. Mihnea-Octavian Stoica,** pe parcursul a trei întâlniri, a dezbătut aspecte ca asistența judiciară și asistența contractuală, urmărirea penală, camera preliminară, cercetarea judecătorească;
* **sesiunea de pregătire profesională cu tema** OEPA – Raporturile cu clientul. Efecte și remedii, susținută în luna august de către **domnul consilier av. Mihnea-Octavian Stoica,** în care au fost abordate, în decursul a trei întâlniri, chestiunile: ***Inițierea raporturilor dintre avocat și persoana asistată sau reprezentată juridic și efectele lor*; *Asistența și reprezentarea persoanelor – definire, temeiuri, efecte, comparații*; *Specificul contractării*;**
* workshop-ulManagementul provocărilor emoționale în exercițiul profesiei de avocat și refacerea continuă a capacității de muncă prin metoda analizei tranzacționale, susținut în luna august de către domnul **avocat Nicolae Avătăji,** cu abordarea temelor: TA 101 – Informații de bază necesare abordării tranzacționale și Burn-out-ului profesional;
* seria de cursuri susținute **în luna septembrie** de către domnul **avocat Nicolae Avătăji –** *Autocritica – impediment în relaxare*, *Provocarea raportului cu autoritatea* și *Provocarea vorbitului în public*;
* cursul susținut **în luna septembrie** de **doamna avocat Daniela Dunel-Stancu,** intitulat Hărțuirea în relația de muncă – Concepte, norme legale și jurisprudență;
* cursul domnului consilier av. Vasile Nemeș, di**n luna septembrie** – *S*tatutul juridic al registratorului de Registrul Comerțului;
* cursul susținut **în luna septembrie** de către **domnul avocat Boldi Sorin-Florian,** Etica în avocatura de azi – cu referințe, explicații și trimiteri către Etica aplicată, Filosofia morală, Filosofia dreptului, Criminologie, Etica în afaceri;
* evenimentul prilejuit de Ziua Europeană a Avocaților, organizat **de Baroul București în parteneriat cu Uniunea Națională a Barourilor din România**, cu tema Rolulavocaților în vremuri de război, **moderat de doamna Daria Niculcea, din partea *juridice.ro* și cu participarea domnului av. dr.** [Ion Dragne](https://profesionisti.juridice.ro/ion-dragne),Vicepreședinte UNBR, Decan al Baroului București**, doamnei av. Daniela Zaharia-**Mănescu, domnului a**v.** [Cornel Popa](https://profesionisti.juridice.ro/cornel-popa) ș.a.
* numeroase vizite din partea unor grupuri organizate de elevi de la fiecare nivel de școlarizare și studenți ai facultăților de drept, avocați ai altor barouri, profesori și judecători.

***Deziderate***

Concludem cădezideratele fundamentalealeBibliotecii Baroului București *Av. Victor Anagnoste*pentru anul 2022 au fost acelea de eficientizare a manierei de comunicare a documentelor și informațiilor, de menținere a unei politici de achiziție avantajoase, de optimizare a spațiului de depozitare și de informatizare a bibliotecii, ca platformă nu doar modernă, ci și necesară de lucru.

19 ianuarie 2023 Bibliotecar principal,

**Daniela-Cecilia Dafin**

Bibliotecar,

**Marius-Cristian Tudosă**